
诪讙讬诇讛 讬讗 注"讗 - 驻讬专讜砖 砖讟讬讬谞讝诇抓

谞讗诪专: "讻讬 注讘讚讬诐 讗谞讞谞讜 讜讘注讘讚转谞讜 诇讗 注讝讘谞讜 讗诇讛讬谞讜 讜讬讟 注诇讬谞讜 讞住讚 诇驻谞讬 诪诇讻讬 驻专住" (注讝专讗 讟, 讟), 讜讗讬诪转讬 讛讬讛 讛讚讘专 鈥� 讘讝诪谉 讛诪谉.


专' 讞谞讬谞讗 讘专 驻驻讗 驻转讞 诇讛 驻转讞讗 [驻转讞] 诇讛讗 驻专砖转讗 诪讛讻讗 [诇驻专砖讛 讝讜 诪讻讗谉]: "讛专讻讘转 讗谞讜砖 诇专讗砖谞讜 讘讗谞讜 讘讗砖 讜讘诪讬诐" (转讛诇讬诐 住讜, 讬讘); "讘讗砖" 鈥� 讘讬诪讬 谞讘讜讻讚谞爪专 讛专砖注 砖讛讟讬诇 讗转 讛爪讚讬拽讬诐 诇讻讘砖谉. "讜讘诪讬诐" 鈥� 讘讬诪讬 驻专注讛 砖讙讝专 诇讛砖诇讬讱 讻诇 讛讘谉 诇诪讬诐. "讜转讜爪讬讗谞讜 诇专讜讬讛" 鈥� 讘讬诪讬 讛诪谉.


专' 讬讜讞谞谉 驻转讞 诇讛 驻转讞讗 [驻转讞] 诇讛讗 驻专砖转讗 诪讛讻讗 [诇驻专砖讛 讝讜 诪讻讗谉], 诪驻住讜拽 讝讛: "讝讻专 讞住讚讜 讜讗诪讜谞转讜 诇讘讬转 讬砖专讗诇 专讗讜 讻诇 讗驻住讬 讗专抓 讗转 讬砖讜注转 讗诇讛讬谞讜" (转讛诇讬诐 爪讞, 讙), 讗讬诪转讬 专讗讜 讻诇 讗驻住讬 讗专抓 讗转 讬砖讜注转 讗诇讛讬谞讜 鈥� 讘讬诪讬 诪专讚讻讬 讜讗住转专 砖谞讜讚注 讛讚讘专 诇讻诇 讛注诪讬诐.


专讬砖 诇拽讬砖 驻转讞 诇讛 驻转讞讗 [驻转讞] 诇讛讗 驻专砖转讗 诪讛讻讗 [诇驻专砖讛 讝讜 诪讻讗谉], 诪驻住讜拽 讝讛: "讗专讬 谞讛诐 讜讚讘 砖讜拽拽 诪讜砖诇 专砖注 注诇 注诐 讚诇" (诪砖诇讬 讻讞, 讟讜); "讗专讬 谞讛诐" 鈥� 讝讛 谞讘讜讻讚谞爪专 讛专砖注, 讚讻转讬讘 讘讬讛 [砖谞讗诪专 讘讜]: "注诇讛 讗专讬讛 诪住讘讻讜" (讬专诪讬讛 讚, 讝). "讚讘 砖讜拽拽" 鈥� 讝讛 讗讞砖讜专讜砖, 讚讻转讬讘 讘讬讛 [砖谞讗诪专 讘讜]: "讜讗专讜 讞讬讜讛 讗讞专讬 转谞讬谞讛 讚诪讬讛 诇讚讘" [讜讛谞讛 讞讬讛 讗讞专转 砖谞讬讛 讚讜诪讛 诇讚讜讘] (讚谞讬讗诇 讝, 讛), 讜转谞讬 [砖谞讛] 专讘 讬讜住祝: 讗诇讜 驻专住讬讬诐, 讜诪讚讜注 讚讬诪讛 讗讜转诐 讚谞讬讗诇 诇讚讜讘? 砖讗讜讻诇讬谉 讜砖讜转讬谉 讛专讘讛 讻讚讜讘, 讜诪住讜专讘诇讬谉 讘砖专 (砖诪谞讬诐) 讻讚讜讘, 讜诪讙讚诇讬谉 砖注专 讻讚讜讘, 讜讗讬谉 诇讛诐 诪谞讜讞讛 讻讚讜讘, 砖讚专讻讜 诇谞讜注 诪诪拽讜诐 诇诪拽讜诐.


"诪讜砖诇 专砖注" 鈥� 讝讛 讛诪谉. "注诇 注诐 讚诇" 鈥� 讗诇讜 讬砖专讗诇, 讜诪讚讜注 拽讜专讗讬诐 诇讛诐 "注诐 讚诇"? 砖讛诐 讚诇讬诐 诪谉 讛诪爪讜转.


专' 讗诇注讝专 驻转讞 诇讛 驻转讞讗 [驻转讞] 诇讛讗 驻专砖转讗 诪讛讻讗 [诇驻专砖讛 讝讜 诪讻讗谉]: "讘注爪诇转讬诐 讬诪讱 讛诪拽专讛 讜讘砖驻诇讜转 讬讚讬诐 讬讚诇祝 讛讘讬转" (拽讛诇转 讬, 讬讞); 讘砖讘讬诇 注爪诇讜转 ("注爪诇转讬讬诐") 砖讛讬讛 诇讛诐 诇讬砖专讗诇, 砖诇讗 注住拽讜 讘转讜专讛, 谞注砖讛 砖讜谞讗讜 砖诇 讛拽讚讜砖 讘专讜讱 讛讜讗 (讘诇砖讜谉 谞拽讬讛, 讜讛讻讜讜谞讛: 讛拽讚讜砖 讘专讜讱 讛讜讗) 诪讱, 讜讗讬谉 驻讬专讜砖 "诪讱" 讗诇讗 注谞讬, 砖谞讗诪专: "讜讗诐 诪讱 讛讜讗 诪注专讻讱" (讜讬拽专讗 讻讝, 讞), 讜讗讬谉 "诪拽专讛" 讗诇讗 讻讬谞讜讬 注讘讜专 讛拽讚讜砖 讘专讜讱 讛讜讗, 砖谞讗诪专: "讛诪拽专讛 讘诪讬诐 注诇讬讜转讬讜" (转讛诇讬诐 拽讚, 讙), 讜讻讘讬讻讜诇 讗讬谉 讘讜 讬讻讜诇转 诇注讝讜专 诇讛诐.


专讘 谞讞诪谉 讘专 讬爪讞拽 驻转讞 诇讛 驻转讞讗 [驻转讞] 诇讛讗 驻专砖转讗 诪讛讻讗 [诇驻专砖讛 讝讜 诪讻讗谉]: "砖讬专 讛诪注诇讜转 诇讚讜讚 诇讜诇讬 讛' 砖讛讬讛 诇谞讜 讬讗诪专 谞讗 讬砖专讗诇. 诇讜诇讬 讛' 砖讛讬讛 诇谞讜 讘拽讜诐 注诇讬谞讜 讗讚诐" (转讛诇讬诐 拽讻讚, 讘), 讜诪讚讬讬拽: "讗讚诐" 讜诇讗 诪诇讱. 讜诪转讬 讛讬讛 讝讛 鈥� 讘讝诪谉 讛诪谉.


专讘讗 驻转讞 诇讛 驻转讞讗 [驻转讞] 诇讛讗 驻专砖转讗 诪讛讻讗 [诇驻专砖讛 讝讜 诪讻讗谉]: "讘专讘讜转 爪讚讬拽讬诐 讬砖诪讞 讛注诐 讜讘诪砖诇 专砖注 讬讗谞讞 注诐" (诪砖诇讬 讻讟, 讘); "讘专讘讜转 爪讚讬拽讬诐 讬砖诪讞 讛注诐" 鈥� 讝讛 诪专讚讻讬 讜讗住转专, 讚讻转讬讘 [砖谞讗诪专]: "讜讛注讬专 砖讜砖谉 爪讛诇讛 讜砖诪讞讛" (讗住转专 讞, 讟讜). "讜讘诪砖诇 专砖注 讬讗谞讞 讛注诐" 鈥� 讝讛 讛诪谉, 讚讻转讬讘 [砖谞讗诪专]: "讜讛注讬专 砖讜砖谉 谞讘讜讻讛" (讗住转专 讙, 讟讜).


专讘 诪转谞讛 讗诪专 驻转讬讞讛 诪讛讻讗 [诪讻讗谉]: "讻讬 诪讬 讙讜讬 讙讚讜诇 讗砖专 诇讜 讗诇讛讬诐 拽专讘讬诐 讗诇讬讜" (讚讘专讬诐 讚, 讝), 讻驻讬 砖专讗讜 讝讗转 讘谞讬住讬诐 讛讙讚讜诇讬诐 砖讗讬专注讜 诇讛诐 讘讬诪讬 诪专讚讻讬 讜讗住转专. 专讘 讗砖讬 讗诪专 诪讛讻讗 [诪讻讗谉]: "讗讜 讛谞住讛 讗诇讛讬诐 诇讘讜讗 诇拽讞转 诇讜 讙讜讬 诪拽专讘 讙讜讬" (讚讘专讬诐 讚, 诇讚).


讗 讜砖讜讘 诇注谞讬谉 驻讬专讜砖 讛诪讙讬诇讛, 谞讗诪专: "讜讬讛讬 讘讬诪讬 讗讞砖讜专讜砖" (讗住转专 讗, 讗), 讗诪专 专讘: 注诇 讝讛 讗驻砖专 诇讜诪专 讜讬讬 讜讛讬, 讛讚讗 讚讻转讬讘 [讝讛讜 砖谞讗诪专]: "讜讛转诪讻专转诐 砖诐 诇讗讬讘讬讱 诇注讘讚讬诐 讜诇砖驻讞讜转 讜讗讬谉 拽讜谞讛" (讚讘专讬诐 讻讞, 住讞).


讜砖诪讜讗诇 讗诪专 驻转讞 诇驻专砖讛 诪讻讗谉: "讜讗祝 讙诐 讝讗转 讘讛讬讜转诐 讘讗专抓 讗讜讬讘讬讛诐 诇讗 诪讗住转讬诐 讜诇讗 讙注诇转讬诐 诇讻诇转诐" (讜讬拽专讗 讻讜, 诪讚), 讜讻讱 讛讜讗 诪驻专砖: "诇讗 诪讗住转讬诐" 鈥� 讘讬诪讬 讬讜讜谞讬诐. "讜诇讗 讙注诇转讬诐" 鈥� 讘讬诪讬 讗住驻住讬讬谞讜住. "诇讻诇转诐" 鈥� 讘讬诪讬 讛诪谉. "诇讛驻专 讘专讬转讬 讗转诐" 鈥� 讘讬诪讬 驻专住讬讬诐. "讻讬 讗谞讬 讛' 讗诇讛讬讛诐" 鈥� 讘讬诪讬 讙讜讙 讜诪讙讜讙.


讘诪转谞讬转讗 转谞讗 [讘讘专讬讬转讗 砖谞讛]: "诇讗 诪讗住转讬诐" 鈥� 讘讬诪讬 讻砖讚讬诐, 砖讛注诪讚转讬 诇讛诐 讚谞讬讗诇 讞谞谞讬讛 诪讬砖讗诇 讜注讝专讬讛 砖讬转驻诇诇讜 注诇 讬砖专讗诇, "讜诇讗 讙注诇转讬诐" 鈥� 讘讬诪讬 讬讜讜谞讬诐, 砖讛注诪讚转讬 诇讛诐 砖诪注讜谉 讛爪讚讬拽, 讜讞砖诪讜谞讗讬 讜讘谞讬讜, 讜诪转转讬讛 讻讛谉 讙讚讜诇. "诇讻诇转诐" 鈥� 讘讬诪讬 讛诪谉, 砖讛注诪讚转讬 诇讛诐 爪讚讬拽讬诐 讻诪专讚讻讬 讜讗住转专. "诇讛驻专 讘专讬转讬 讗转诐" 讘讬诪讬 专讜诪讬讬诐, 砖讛注诪讚转讬 诇讛诐 讞讻诪讬诐 砖诇 讘讬转 专讘讬 讜砖讗专 讞讻诪讬 讚讜专讜转. "讻讬 讗谞讬 讛' 讗诇讛讬讛诐" 鈥� 诇注转讬讚 诇讘讜讗, 砖讗讝 讗讬谉 讻诇 讗讜诪讛 讜诇砖讜谉 讬讻讜诇讛 注讜讚 诇砖诇讜讟 讘讛诐.


专' 诇讜讬 讗诪专 驻转讞 诇驻专砖讛 诪讛讻讗 [诪讻讗谉]: "讜讗诐 诇讗 转讜专讬砖讜 讗转 讬砖讘讬 讛讗专抓 诪驻谞讬讻诐, 讜讛讬讛 讗砖专 转讜转讬专讜 诪讛诐 诇砖讬讻讬诐 讘注讬谞讬讻诐" (讘诪讚讘专 诇讙, 谞讛), 讜讻讬讜谉 砖诇讗 讛专讙讜 讗转 讻诇 讘谞讬 注诪讜谉 谞砖讗专 讛诪谉.


讜专' 讞讬讬讗 讗诪专 诪讛讻讗 [诪讻讗谉], 诪讛诪砖讻讜 砖诇 讛讻转讜讘 讛拽讜讚诐: "讜讛讬讛 讻讗砖专 讚诪讬转讬 诇注砖讜转 诇讛诐 讗注砖讛 诇讻诐" (讘诪讚讘专 诇讙, 谞讜).


讜诪诪砖讬讻讬诐 讘诪讚专砖 讛诪讙讬诇讛: "讗讞砖讜专讜砖", 讗诪专 专讘 讬砖 诇讚专讜砖 讗转 讛砖诐 讛讝讛: 讗讞讬讜 砖诇 专讗砖 讜讘谉 讙讬诇讜 (讘谉 诪讝诇讜, 讛讚讜诪讛 诇讜) 砖诇 专讗砖. 讜讛讜讗 诪住讘讬专: 讗讞讬讜 砖诇 专讗砖 鈥� 讗讞讬讜 砖诇 谞讘讜讻讚谞爪专 讛专砖注 砖谞拽专讗 "专讗砖", 砖谞讗诪专: "讗谞转 讛讜讗 专讬砖讗 讚讬 讚讛讘讗" [讗转讛 讛讜讗 专讗砖 讛讝讛讘] (讚谞讬讗诇 讘, 诇讞), 讘谉 讙讬诇讜 (讘谉 诪讝诇讜, 讚讜诪讛 诇讜) 砖诇 专讗砖 诪砖讜诐 砖讛讜讗 谞讘讜讻讚谞爪专 讛专讙 讗转 讬砖专讗诇, 讛讜讗 讘讬拽砖 诇讛专讜讙, 讛讜讗 讛讞专讬讘 讗转 讛诪拽讚砖 鈥� 讛讜讗 讘拽砖 诇讛讞专讬讘 讗转 讛讬住讜讚 砖讬住讚 讝专讜讘讘诇 讘讘讬转 讛诪拽讚砖, 砖谞讗诪专: "讜讘诪诇讻讜转 讗讞砖讜专讜砖 讘转讞诇转 诪诇讻讜转讜 讻转讘讜 砖讟谞讛 注诇 讬砖讘讬 讬讛讜讚讛 讜讬专讜砖诇讬诐" (注讝专讗 讚, 讜), 讜讙讝专讜 诇讛驻住讬拽 讗转 讘谞讬讬谉 讛诪拽讚砖.


讜砖诪讜讗诇 讗诪专: "讗讞砖讜专讜砖" 讬砖 诇讚专讜砖 诪诇砖讜谉 砖讞讜专, 砖讛讜砖讞专讜 驻谞讬讛诐 砖诇 讬砖专讗诇 讘讬诪讬讜 讻砖讜诇讬 (讻转讞转讬转) 拽讚专讛 砖讛讬讗 砖讞讜专讛 讘讬讜转专. 讜专' 讬讜讞谞谉 讗诪专 讚专砖讛 讗讞专转: 讻诇 砖讝讜讻专讜 讗诪专 "讗讞 (讗讜讬) 诇专讗砖讜". 讜专' 讞谞讬谞讗 讗诪专, 驻讬专讜砖 "讗讞砖讜专讜砖" 讛讜讗: 砖讛讻诇 谞注砖讜 专砖讬谉 (注谞讬讬诐) 讘讬诪讬讜, 砖谞讗诪专: "讜讬砖诐 讛诪诇讱 讗讞砖讜专讜砖 诪住" (讗住转专 讬, 讗).


讜诪诪砖讬讻讬诐 "讛讜讗 讗讞砖讜专讜砖" (讗住转专 讗, 讗) 砖谞讗诪专 砖诐, 讻讜讜谞转讜: 讛讜讗 砖讛讬讛 讘专砖注讜 诪转讞讬诇转讜 讜注讚 住讜驻讜. 讜讻谉 讘讻诇 诪拽讜诐 砖谞讗诪专 "讛讜讗" 讘讗讜驻谉 讝讛, 讻讱 诪砖诪注讜, 讜讻讙讜谉: "讛讜讗 注砖讜" (讘专讗砖讬转 诇讜, 诪讙) 鈥� 讛讜讗 讘专砖注讜 诪转讞讬诇转讜 讜注讚 住讜驻讜, "讛讜讗 讚转谉 讜讗讘讬专诐" (讘诪讚讘专 讻讜, 讟) 鈥� 讛谉 讘专砖注谉 诪转讞讬诇转谉 讜注讚 住讜驻谉, "讛讜讗 讛诪诇讱 讗讞讝" (讚讘专讬 讛讬诪讬诐 讘' 讻讞, 讻讘) 鈥� 讛讜讗 讘专砖注讜 诪转讞讬诇转讜 讜注讚 住讜驻讜.


讜讻谉 讘讻诇 诪拽讜诐 砖谞讗诪专 讘讜 "讛讜讗", 讛专讬 讝讛 讘讗 诇爪讬讬谉 讛诪砖讻讬讜转, 讻诇 诪拽讜诐 讜注谞讬讬谞讜, 讜讻讙讜谉 诪讛 砖谞讗诪专: "讗讘专诐 讛讜讗 讗讘专讛诐" (讚讘专讬 讛讬诪讬诐 讗' 讗, 讻讝), 砖讛讻讜讜谞讛 讛讬讗: 讛讜讗 讘爪讚拽讜 诪转讞讬诇转讜 讜注讚 住讜驻讜, 讜讻谉: "讛讜讗 讗讛专谉 讜诪砖讛" (砖诪讜转 讜, 讻讜) 鈥� 讛谉 讘爪讚拽谉 诪转讞讬诇转谉 讜注讚 住讜驻谉. 讜讻谉 诪讛 砖谞讗诪专 讘讚讜讚 "讜讚讜讚 讛讜讗 讛拽讟谉" (砖诪讜讗诇 讗' 讬讝, 讬讚) 鈥� 诇讜诪专 砖讛讜讗 讘拽讟谞讜转讜 诪转讞讬诇转讜 讜注讚 住讜驻讜, 讻砖诐 砖讘拽讟谞讜转讜 砖讛讬讛 讛讚讬讜讟 讛拽讟讬谉 注爪诪讜 讗爪诇 诪讬 砖讙讚讜诇 诪诪谞讜 讘转讜专讛, 讻讱 讘诪诇讻讜转讜 讛拽讟讬谉 注爪诪讜 讙诐 讗讝 讗爪诇 诪讬 砖讙讚讜诇 诪诪谞讜 讘讞讻诪讛.


注诇 诪讛 砖谞讗诪专 "讛诪诇讱" (讗住转专 讗, 讗), 讗诪专 专讘: 讛讻讜讜谞讛 讛讬讗 砖诪诇讱 诪注爪诪讜 讜诇讗 讬专砖 讗转 讛诪诇讜讻讛. 讗诪专讬 诇讛 [讬砖 砖讗讜诪专讬诐 讗讜转讛, 讝讗转] 诇砖讘讞 讜讗诪专讬 诇讛 [讜讬砖 砖讗讜诪专讬诐 讗讜转讛, 讝讗转] 讻讘讬讟讜讬 砖诇 讙谞讗讬. 讗诪专讬 诇讛 [讬砖 砖讗讜诪专讬诐 讗讜转讛] 诇砖讘讞 鈥� 讚诇讗 讛讜讛 讗讬谞讬砖 讚讞砖讬讘 诇诪诇讻讗 讻讜讜转讬讛 [砖诇讗 讛讬讛 讗讚诐 砖专讗讜讬 诇讛讬讜转 诪诇讱 讻诪讜转讜], 讜讗诪专讬 诇讛 [讜讬砖 砖讗讜诪专讬诐 讗讜转讛] 诇讙谞讗讬 鈥� 讚诇讗 讛讜讛 讞讝讬 诇诪诇讻讜转讗 讜诪诪讜谞讗 讬转讬专讗 讛讜讗 讚讬讛讘 讜拽诐 [砖诇讗 讛讬讛 专讗讜讬 诇诪诇讻讜转 讗诇讗 诪诪讜谉 讛专讘讛 讛讜讗 砖谞转谉 讜注诪讚, 谞注砖讛 诪诇讱].


谞讗诪专 "诪讛讚讜 讜注讚 讻讜砖" 讜谞讞诇拽讜 讘讝讛 专讘 讜砖诪讜讗诇; 讞讚 [讗讞讚 诪讛诐] 讗诪专: 讛讜讚讜 讛讬讗 诪讚讬谞讛 讘住讜祝 讛注讜诇诐 讜讻讜砖 讘住讜祝 讛讗讞专 砖诇 讛注讜诇诐, 讜讞讚 [讜讗讞讚 诪讛诐] 讗诪专: 讛讜讚讜 讜讻讜砖 讙讘讬 讛讚讚讬 讛讜讜 拽讬讬诪讬 [讝讜 诇讬讚 讝讜 讛讬讜 注讜诪讚讜转], 讜讛讻讜讜谞讛 讛讬讗: 砖讻砖诐 砖诪诇讱 注诇 讛讜讚讜 讜注诇 讻讜砖, 讻讱 诪诇讱 诪住讜祝 讛注讜诇诐 讜注讚 住讜驻讜.


讻讬讜爪讗 讘讚讘专 讝讛 讗转讛 讗讜诪专 讘讻转讜讘 讛诪讚讘专 讘砖诇诪讛: "讻讬 讛讜讗 专讚讛 讘讻诇 注讘专 讛谞讛专 诪转驻住讞 讜注讚 注讝讛" (诪诇讻讬诐 讗' 讛, 讚), 讜讗祝 注诇 讝讛 谞讞诇拽讜 专讘 讜砖诪讜讗诇; 讞讚 [讗讞讚 诪讛诐] 讗诪专: 转驻住讞 讘住讜祝 讛注讜诇诐 讜注讝讛 讘住讜祝 讛注讜诇诐, 讜讞讚 [讜讗讞讚 诪讛诐] 讗诪专: 转驻住讞 讜注讝讛 讘讛讚讬 讛讚讚讬 讛讜讜 拽讬讬诪讬 [讝讜 诇讬讚 讝讜 讛谉 注讜诪讚讜转], 讜讘讗 讛讻转讜讘 诇讜诪专: 讻砖诐 砖诪诇讱 注诇 转驻住讞 讜注诇 注讝讛, 讻讱 诪诇讱 注诇 讻诇 讛注讜诇诐 讻讜诇讜.


讜砖讜讘 诇驻讬专讜砖 讛诪讙讬诇讛, 谞讗诪专: "砖讘注 讜注砖专讬诐 讜诪讗讛 诪讚讬谞讛" (讗住转专 讗, 讗), 讗诪专 专讘 讞住讚讗, 讬砖 诇讛讘讬谉 讗转 讛讻转讜讘 讻讱: 讘转讞讬诇讛 诪诇讱 注诇 砖讘注 诪讚讬谞讜转, 讜诇讘住讜祝 诪诇讱 注诇 注砖专讬诐, 讜诇讘住讜祝 诪诇讱 注诇 诪讗讛. 讜砖讜讗诇讬诐: 讗诇讗 诪注转讛, 讛讻转讜讘 讛讚讜诪讛 诇讜 "讜砖谞讬 讞讬讬 注诪专诐 砖讘注 讜砖诇砖讬诐 讜诪讗转 砖谞讛" (砖诪讜转 讜, 讻), 诪讗讬 讚专砖转 讘讬讛 [诪讛 讗转讛 讚讜专砖 讘讜], 讻讬讜爪讗 讘讝讛? 讜诪砖讬讘讬诐: 砖讗谞讬 讛讻讗 讚拽专讗 讬转讬专讗 [砖讜谞讛 讻讗谉 讘诪讙讬诇转 讗住转专, 砖驻住讜拽 诪讬讜转专 讛讜讗], 诪讻讚讬 讻转讬讘 [讛专讬 谞讗诪专] "诪讛讚讜 讜注讚 讻讜砖" (讗住转专 讗, 讗), 讜讗诐 讻谉 "砖讘注 讜注砖专讬诐 讜诪讗讛 诪讚讬谞讛" 诇诪讛 诇讬 诇驻专讟? 讗诇讗 砖诪注 诪讬谞讛 [诇诪讚 诪讻讗谉] 诇讚专砖讛 砖诇讗 注诇 讻讜诇诐 诪诇讱 讘讘转 讗讞转.


讘 讗讙讘 讛讚讘专讬诐 注诇 诪诇讻讜转 讗讞砖讜专讜砖 转谞讜 专讘谞谉 [砖谞讜 讞讻诪讬诐]: 砖诇砖讛 讗谞砖讬诐 诪诇讻讜 讘讻讬驻讛, 讻诇讜诪专, 注诇 讻诇 讛注讜诇诐, 讜讗诇讜 讛谉: 讗讞讗讘 讜讗讞砖讜专讜砖 讜谞讘讜讻讚谞爪专. 讜诪驻专讟讬诐: 讗讞讗讘, 讚讻转讬讘 [砖谞讗诪专] 讘讚讘专讬 注讜讘讚讬讛讜 注讘讚 讗讞讗讘 诇讗诇讬讛讜: "讞讬 讛' 讗诇讛讬讱 讗诐 讬砖 讙讜讬 讜诪诪诇讻讛 讗砖专 诇讗 砖诇讞 讗讚谞讬 砖诐 诇讘拽砖讱 讜讗诪专讜 讗讬谉 讜讛砖讘讬注 讗转 讛诪诪诇讻讛 讜讗转 讛讙讜讬 讻讬 诇讗 讬诪爪讗讻讛" (诪诇讻讬诐 讗' 讬讞, 讬) 讜讗讬 [讜讗讬诇讜] 诇讗 讚讛讜讛 诪诇讬讱 注诇讬讬讛讜 [砖讛讬讛 诪讜诇讱 注诇讬讛诐] 讛讬讻讬 诪爪讬 诪砖讘注 诇讛讜 [讗讬讱 讛讬讛 讬讻讜诇 诇讛砖讘讬注 讗讜转诐]? 诪砖诪注 砖讛讬讛 诪讜诇讱 讘讻讬驻讛.


谞讘讜讻讚谞爪专 讚讻转讬讘 [砖谞讗诪专 讘讜]: "讜讛讬讛 讛讙讜讬 讜讛诪诪诇讻讛 讗砖专 诇讗 讬注讘讚讜 讗讜转讜 讗转 谞讘讜讻谞讗爪专 诪诇讱 讘讘诇 讜讗转 讗砖专 诇讗 讬转谉 讗转 爪讜讗专讜 讘注诇 诪诇讱 讘讘诇" (讬专诪讬讛讜 讻讝, 讞). 讗讞砖讜专讜砖 讛讗 讚讗诪专谉 [讝讜 砖讗诪专谞讜].

